আইজল ১ 
মোহনবাগান ০
আবেগের কাছে হার মানল মোহনবাগান। শনিবারের বারবেলায় রাজীব গাঁধী স্টেডিয়াম ছিল কাণায় কাণায় ভর্তি। তিলধারণের জায়গা নেই গ্যালারিতে। দর্শকরা গান গাইছেন। নাচছেন। মাঠে ভেসে বেড়াচ্ছে মেঘ। পড়ছে বৃষ্টি। অন্ধকার হয়ে যাচ্ছে মাঝে মাঝে। কেউ কাউকে দেখতে পারছেন না। তার মধ্যেই চলছে খেলা। কেউ কাউকে জমি ছাড়তে রাজি নন। আইজল জানে শনিবারের ম্যাচের গুরুত্ব। সঞ্জয় সেনও জানেন ম্যাচটা জিতলেই তিনি দ্বিতীয় বার আইলিগ দেবেন মোহনবাগানকে। ৮৩ মিনিটে আইজলকে স্বপ্ন দেখাতে শুরু করে দিলেন রালতে। কর্নার থেকে বিষ ঢাললেন রালতে। তাঁর ছোবলেই মোহনবাগানের স্বপ্ন শেষ হয়ে গেল শনিবার। আইলিগে একনম্বরে চলে গেল আইজল। মোহনবাগান দু’ নম্বরে। 
মোহনবাগান যেবার বেঙ্গালুরুর মাঠে আইলিগ চ্যাম্পিয়ন হল, সেবার বেলো রজ্জাক ঠিক একই ভাবে হেডে গোল করেছিলেন, শনিবার রালতেও ঠিক সেই ভাবেই গোল করে গেলেন। গোল ছেড়ে দেরিতে বেরোলেন দেবজিৎ। সেই সুযোগে রালতে প্রদীপ জ্বালালেন পাহাড়ে। ফলে আইজল-এর স্বপ্ন বেঁচে রইল ভালভাবে। শেষ ম্যাচে আইজল-এর সামলে শিলং লাজং। মোহনবাগানের সামনে চেন্নাই। কাগজে কলমে সবুজ-মেরুনের সামনে আইলিগ জেতার সম্ভাবনা  বেঁচে রয়েছে। কিন্তু অ্যাডভান্টেজ আইজল। স্বপ্ন দেখাচ্ছেন খালিদ জামিল।  
এই আইজলের কাছেই গতবার হেরে চ্যাম্পিয়ন হতে পারেনি সবুজ-মেরুন। এবারও তাই হল। শিলিগুড়িতে ডার্বির মিথ ভেঙেছিলেন সনিরা। পাহাড়ের মিথ কিন্তু ভাঙতে পারলেন না হাইতিয়ান তারকারা।